# Методически проекции на компетентностния подход в обучението по български език в начален етап

# Обучаващо звено: Факултет по педагогика

**Лектор**: доц. д-р Мая Сотирова

Контакти:
Е-mail: mayasotirova@swu.bg
Телефон: 0885602928

**Програмата е предназначена за учители в начален етап**

**Анотация:**

Програмата е насочена към повишаване на професионалната компетентност на началните учители за успешно прилагане на компетентностния подход в обучението по български език.

**В** **теоретичния модул** се изяснява същността на предметните компетентности на обучението по български език през призмата на неговите основни цели – лингвокогнитивни, лингвопрагматични и лингвокултурологични. Аргументира се важността на компетентностния подход в обучението по български език като подход, чрез който се акцентира върху резултатите от обучението като способност да се действа в различни комуникативни ситуации, и на тази основа се разкрива връзката му с комуникативния подход. Коментират се регламентираните в новата учебна документация очаквани резултати от обучението по класове и области на компетентност – езикови, комуникативноречеви и социокултурни. В рамките на теоретичния модул се представят иновативни методически стратегии и решения за реализиране на дейности и междупредметни връзки с цел формиране на ключовите компетентности – математическите компетентности; компетентностите в областта на природните науки и на технологията; дигиталните компетентности; компетентностите, свързани със самостоятелното учене и със събирането на информация; социалните и гражданските компетентности; инициативността и предприемачеството; културните компетентности и пр.

**В практическия модул** се проблематизират методическите проекции на компетентностния подход в обучението по български език по раздели и класове. Обучението има характер на тренинг и включва практическа работа с учебни комплекти и помагала, които онагледяват и конкретизират в практико-приложен план възможностите за разширяване на компетентностната ориентация на обучението по български език.

Участието в програмата ще даде възможност на началните учители да преосмислят функциите и целите на обучението по български език през призмата на един от водещите подходи в съвременното образование. На тази основа учителите ще бъдат провокирани да направят един по-различен „прочит“ на новата учебна документация и да мотивират в педагогически план прехода от знаниецентристка към компетентностна ориентация на езиковото обучение. Програмата е структурирана по начин, който не само проблематизира различни аспекти от прилагането на компетентностния подход, но и конкретизира на методическо равнище възможностите за ефективното му прилагане в обучението по български език в начален етап.

**Продължителност на програмата:** 16 часа

**Хорариум:**

* Аудиторна заетост – 8 ч.
* Извънаудиторна заетост – 8 ч.

**Квалификационен кредит**: 1

Участниците в курса получават удостоверение, съгласно Наредба № 15 от 22 юли 2019 г. за статута и професионалното развитие на учителите, директорите и другите педагогически специалисти

Минимален брой участници: 10